Mielipide

Vetoomus poliittisille puolueille:

**Eurooppa tarvitsee vaaleihin lisää naispuolisia ehdokkaita**

Huolimatta edistysaskeleista viimeaikaisissa vaaleissa, naiset ovat edelleen aliedustettuina politiikassa — kaikilla tasoilla.

Vaikka jotkut maat ovat säätäneet tasa-arvoa edistäviä lakeja, tällä hetkellä vain kolmessa EU:n jäsenvaltiossa nainen on hallituksen johdossa, ja vain kolmasosa Euroopan parlamentin jäsenistä on naisia.

Euroopassa naisten osuus paikallispolitiikassa on viimeisen 10 vuoden aikana noussut 27:stä 30 prosenttiin. Eurooppa ansaitsee parempaa. Naisten riittämätön edustus ei voi jatkua.

Enemmistö kansalaisista on naisia, mutta päätöksenteossa he ovat vähemmistö. Tämä vaikeasti hyväksyttävä tosiasia käy selkeästi ilmi Euroopan kuntaliittojen yhteistyöjärjestön CEMRin tuoreesta tutkimuksesta, joka piirtää perusteellisen, mutta huolestuttavan kuvan naisten edustuksesta politiikassa niin paikallisella, alueellisella, kansallisella kuin Euroopankin tasolla.

Tämä syvä epäsuhta on saattanut vaikuttaa ilmeiseltä jo ennen tutkimustakin, mutta nyt kun meillä on näyttää faktatietoa, kukaan ei voi kiistää tosiasioita. Erityisesti Euroopan poliittiset puolueet eivät voi kiistää sitä, että eriarvoisuus on todellisuutta.

Siksi olemme käynnistäneet Euroopan paikallis- ja aluetason johtajien ja heitä edustavien liittojen nimissä #Power2Her-kampanjan naisten poliittisten vaikutusmahdollisuuksien lisäämiseksi. Vetoammekin nyt toukokuisten europarlamenttivaalien kynnyksellä poliittisiin puolueisiin, jotta ne edistäisivät naisten menestystä vaaleissa!

Useilla alueilla ja useissa kaupungeissa, kuten Umbriassa, Madridissa, Pariisissa, Bukarestissa tai Sofiassa, naiset ovat jo vallankäyttäjiä. Tarkkaan ottaen kahdeksassa EU:n pääkaupungissa on naispuolinen johtaja. On korkea aika, että tästä tulee todellisuutta koko Euroopan laajuisesti.

Miksi on tärkeää, että naiset ovat edustettuina? Koska tasa-arvo on perusoikeus. Koska demokratialla on väliä. Koska vallan oikeudenmukainen jakaminen on tärkeää. Ja koska Euroopassa uskomme siihen, että pikkupoikien tavoin myös pikkutytöillä on oikeus unelmoida tulevansa jonakin päivänä presidentiksi, pääministeriksi tai pormestariksi. Roolimallit eivät voi olla vain miehiä.

Emme kuitenkaan voi jättäytyä toiveajattelun varaan. Maailman talousfoorumin vuonna 2018 julkaiseman [raportin](http://reports.weforum.org/global-gender-gap-report-2018/key-findings/) mukaan haastavimmat tasa-arvovajeet liittyvät poliittiseen ja taloudelliseen vaikutusvaltaan. Nykyisellä tahdilla näiden vajeiden umpeen kurominen kestäisi 107 ja 202 vuotta. Kuten YK:n kestävän kehityksen tavoitteissa todetaan, meidän on ryhdyttävä toimiin.

Historia on osoittanut, että jos lait eivät muutu, mikään muukaan ei muutu riittävästi. Tasa-arvolakeja säätäneissä maissa muutos on ollut nopeaa, kuten esimerkiksi Ranskassa. Vuonna 2013 voimaan astuneen lain mukaan nais- ja miesehdokkaat tulee kirjata puolueiden ehdokaslistoihin vuorotellen ns. vetoketjuperiaatteen mukaisesti. Tarkoitus on, etteivät naispuoliset ehdokkaat päädy listan loppuun.

Tulos on hätkähdyttävä: kuten CEMRin selvityksestä käy ilmi, vuoden 2008 paikallisvaaleissa vain 13 prosenttia valituksi tulleista oli naisia. Vuonna 2018 naisten osuus nousi 50 prosenttiin!

Me voimme kaikki toimia omalla tavallamme. CEMRissä vastaavanlaiset säännöt koskevat ylintä päättävää toimielintä, millä pyritään tasa-arvoiseen edustukseen.

Uskomme, että yhteiskuntia johdetaan paremmin, kun naiset ja miehet etsivät yhdessä ratkaisuja äänestäjilleen. Molemmat ansaitsevat aidosti yhtäläiset oikeudet, kuten ihmisoikeuksien yleismaailmalliseen julistukseen on kirjattu.

Seuraavissa vaaleissa puolueilla on mahdollisuus joko muuttaa tai ylläpitää nykyistä poliittista rakennetta. Muutetaan valtarakenteita. Demokratian puolesta: Eurooppa tarvitsee lisää naisia päätöksentekoon ja europarlamenttiin!